1-тиркеме

**Айыл чарба канаттуулары жана балык үчүн тоюттарды өндүрүүгө чийки затты ташып келүүдө төлөнгөн импортко кошумча нарк салыгынын суммасын кайра кайтаруунун тартиби жана шарттары**

**1-глава. Жалпы жоболор**

1. Ушул Тартип Кыргыз Республикасынын Салык кодексинин (мындан ары – Салык кодекси) 2811-беренесине ылайык иштелип чыккан.

2. Ушул Тартип Кыргыз Республикасынын Өкмөтү тарабынан бекитилүүчү тышкы экономикалык иштин товардык номенклатурасынын (мындан ары - ТЭИ ТН) товардык позициялары боюнча айыл чарба канаттуулары жана/же балык үчүн тоюттарды өндүрүүгө ташып келинүүчү чийки зат боюнча төлөнгөн импортко кошумча нарк салыгынын (мындан ары – КНС) суммасын республикалык бюджеттин чыгаша бөлүгүнөн кайра кайтаруунун шарттарын жана жол-жоболорун жөнгө салат:

1) айыл чарба канаттууларын жана балык өстүрүү боюнча ишти жүзөгө ашырган айыл чарба өндүрүүчүсүнө (мындан ары – салык төлөөчү).

2) айыл чарба канаттуулары жана/же балык үчүн тоюттарды өндүрүү боюнча ишти жүзөгө ашырган салык төлөөчүгө (мындан ары – салык төлөөчү).

3. Ушул Тартипке ылайык импортко КНС бюджеттен кайра кайтарылуучу айыл чарба канаттуулары жана балык үчүн тоюттарды өндүрүүгө колдонулуучу чийки заттын товардык позициялары Кыргыз Республикасынын Өкмөтү тарабынан мамлекеттик финансыларды башкаруу чөйрөсүндөгү ыйгарым укуктуу мамлекеттик орган жана ыйгарым укуктуу салык органы менен макулдашуу боюнча айыл чарба чөйрөсүндөгү ыйгарым укуктуу мамлекеттик органдын сунушу менен Импортко КНСтин суммасы бюджеттен кайра кайтарылууга тийиш болгон айыл чарба канаттуулары жана балык үчүн тоюттарды өндүрүүгө колдонулуучу чийки заттын товардык позицияларынын тизмеси түрүндө бекитилет.

4. Ушул Тартипте төмөнкүдөй түшүнүктөр жана терминдер колдонулат:

1) кайра кайтаруу– импортко КНСтин суммасын бюджеттен субъекттин банктык эсебине төлөп берүү;

2) текшерүү– салык төлөөчү тарабынан айыл чарба канаттуулары жана балык үчүн тоюттарды өндүрүүгө чийки затты иш жүзүндө колдонуу боюнча берилген документтерди изилдөө жана ырастоо максатында салык органы тарабынан жүргүзүлүүчү иш-чаралардын комплекси;

3) чийки заттын товардык позицияларынын тизмеси–мамлекеттик финансыларды башкаруу чөйрөсүндөгү ыйгарым укуктуу мамлекеттик орган жана ыйгарым укуктуу салык органы менен макулдашуу боюнча айыл чарба чөйрөсүндөгү ыйгарым укуктуу мамлекеттик органдын сунушу менен Кыргыз Республикасынын Өкмөтү тарабынан бекитилүүчү тизмеге кирген ТЭИ ТН товардык позициялары боюнча айыл чарба канаттуулары жана балык үчүн тоюттарды өндүрүүгө колдонулуучу чийки заттын товардык позицияларынын түрлөрү;

4) чарба жүргүзүүчү субъекттердин реестри–айыл чарба чөйрөсүндөгү ыйгарым укуктуу мамлекеттик орган тарабынан бекитилүүчү, айыл чарба канаттуулары жана/же балык үчүн тоюттарды өндүрүү жана/же айыл чарба канаттууларын жана/же балык өстүрүү үчүн өндүрүштүк кубаттуулуктарды колдонушкан айыл чарба өндүрүүчүлөрүнүн жана салык төлөөчүлөрдүн тизмеси.

Ушул Тартипте колдонулуучу башка түшүнүктөр Салык кодексинде жана/же бажылык укуктук мамилелерди жөнгө салуучу эл аралык келишимдерде жана Евразия экономикалык бирлигинин (мындан ары- ЕАЭБ) укугун түзүүчү актыларда жана айыл чарба чөйрөсүндөгү башка ченемдик укуктук актыларда аныкталган мааниде чечмеленет.

**2-глава. Чарба жүргүзүүчү субъекттердин реестрин түзүү тартиби**

5. Айыл чарба чөйрөсүндөгү ыйгарым укуктуу мамлекеттик орган жыл сайын, үстүбүздөгү жылдын 1-январына карата Чарба жүргүзүүчү субъекттердин реестрин (мындан ары – Реестр) түзөт:

1) айыл чарба канаттууларын жана балык өстүрүү боюнча ишти жүзөгө ашырган айыл чарба өндүрүүчүлөрүнүн;

2) айыл чарба канаттуулары жана балык үчүн тоюттарды өндүрүү боюнча ишти жүзөгө ашырган салык төлөөчүлөрдүн.

6. Реестрди түзүү жана айыл чарба канаттуулары жана/же балык үчүн тоюттарды өндүрүүгө ташып келинүүчү чийки зат боюнча төлөнгөн импортко КНСтин суммасын бюджеттен кайра кайтарууга байланышкан маселелерди кароо үчүн айыл чарба чөйрөсүндөгү ыйгарым укуктуу мамлекеттик орган тарабынан Салык төлөөчүнүн статусун жана өндүрүштүк көрсөткүчтөрүн ырастоо боюнча комиссия (мындан ары – Комиссия) түзүлөт.

7. Комиссиянын курамына айыл чарба чөйрөсүндөгү ыйгарым укуктуу мамлекеттик органдардын жана башка тийиштүү мамлекеттик органдардын өкүлдөрү, тийиштүү тармактык ассоциациялардын өкүлдөрү кирет.

8. Комиссиянын мүчөлөрүнүн саны 7 кишиден кем болбогон, так эмес санды түзүшү керек.

9. Комиссиянын ишин төрага (айыл чарба чөйрөсүндөгү ыйгарым укуктуу мамлекеттик органдын өкүлү), ал жокто анын орун басары жетектейт.

10. Комиссия жыйындарынын жыйынтыгы боюнча Реестрди түзүү жана/же чийки заттан тоюттардын иш жүзүндө чыгышын жана тармак үчүн тоютту керектөө ченемдерин эсептөө менен салык төлөөчүнүн статусун жана өндүрүштүк көрсөткүчтөрүн ырастоо боюнча корутунду (мындан ары - корутунду) чыгарат.

11. Реестр айыл чарба чөйрөсүндөгү ыйгарым укуктуу мамлекеттик органдын расмий сайтында - учурдагы жылдын 10-январына чейин жайгаштырылат.

12. Реестр айыл чарба чөйрөсүндөгү ыйгарым укуктуу мамлекеттик орган тарабынан фискалдык саясатты жөнгө салуучу ыйгарым укуктуу мамлекеттик органга жана ыйгарым укуктуу салык органына – учурдагы жылдын 15-январына чейин жөнөтүлөт.

13. Бир жылдын ичинде Реестрге чарба жүргүзүүчү субъекттерди толуктоону (киргизүү) же чыгарууну айыл чарба чөйрөсүндөгү ыйгарым укуктуу мамлекеттик орган ишке ашырат жана Реестрге чарба жүргүзүүчү субъекттерди киргизүү/чыгаруу жөнүндө маалыматты фискалдык саясатты жөнгө салуучу ыйгарым укуктуу органга жана ыйгарым укуктуу салык органына тиешелүү маалымат келип түшкөн күндөн тартып 10 (он) жумуш күндүн ичинде жиберет.

14. Комиссиянын ишинин регламенти жана чарба жүргүзүүчү субъекттердин реестрлерин түзүүнүн тартиби айыл чарба чөйрөсүндөгү ыйгарым укуктуу мамлекеттик орган тарабынан бекитилет.

**3-глава. Импортко КНСтин суммасын кайра кайтарууда салык органдарына кайрылуунун тартиби**

15. Реестрге киргизилген салык төлөөчү салыктык катталган жери боюнча салык органына ушул Тартиптин 1-тиркемесине ылайык форма боюнча айыл чарба канаттуулары жана балык үчүн тоюттарды өндүрүүгө чийки затты ташып келүүдө төлөнгөн импортко КНСтин суммасын кайра кайтаруу жөнүндө арызын (мындан ары- арыз) жана ушул Тартиптин   
2-тиркемесине ылайык форма боюнча бюджеттен кайра кайтарылууга тийиш болгон айыл чарба канаттуулары жана балык үчүн тоюттарды өндүрүүгө чийки затты ташып келүүдө төлөнгөн импортко КНСтин суммасын эсептөөнү (мындан ары- эсептөө) берет.

Арыз жана эсептөө ар квартал сайын, отчеттук кварталдан кийинки айдын акыркы күнүнөн кечиктирбестен берилет. Эгерде кварталдын ичинде чийки зат тоюттарды өндүрүү үчүн колдонулбаса, анда арыз жана эсептөө берилбейт.

16. Арызга төмөнкү документтер (салык төлөөчүнүн мөөрү күбөлөндүрүлгөн көчүрмөлөрү) тиркелет:

1) тизмеде көрсөтүлгөн товардык позициялар (ТЭИ ТН) боюнча чийки заттарды жеткирүүгө карата келишимдер (контракттар);

2) чийки затты жеткирүүчүлөрдүн эсеп-фактуралары (инвойстор);

3) импорттолгон товарлар боюнча кыйыр салыктардын төлөнгөнүн ырастаган төлөм документтери;

4) эгерде чийки зат Евразия экономикалык бирлигине (мындан ары–ЕАЭБ) мүчө мамлекеттен импорттолсо, товарларды ташып келүү жана кыйыр салыктарды төлөө жөнүндө арыз (FORM STI–136);

5) эгерде чийки зат ЕАЭБге мүчө болбогон мамлекеттен импорттолсо, бажы декларациялары;

6) чийки затты импорттоо боюнча товарды коштоочу документтер;

7) чийки заттын айыл чарба канаттуулары жана балык үчүн тоюттарды өндүрүүгө колдонулганын ырастоочу бухгалтердик жана өндүрүштүк документтер;

8) Комиссиянын корутундусунун көчүрмөсү (чийки заттан тоюттардын иш жүзүндө чыгышын жана тармак үчүн тоютту керектөө ченемдерин эсептөө таблицасы менен);

9) айыл чарба чөйрөсүндөгү ыйгарым укуктуу органдын колу коюлган жана мөөрү менен күбөлөндүрүлгөн, ушул Тартиптин 3-тиркемесине ылайык форма боюнча салык төлөөчүнүн статусун жана өндүрүштүк көрсөткүчтөрүн ырастаган маалым кат (Салык кодексинин 2811-беренесин колдонуу максатында);

10) Кыргыз Республикасынын Өкмөтүнүн 2008-жылдын   
30-декабрындагы № 735 токтому менен бекитилген Кошумча наркка салыктын суммасы ашып кеткенин изилдөө, ордун толтуруу жана бюджеттен кайтарып берүү тартиби жөнүндө жобого ылайык формада импортко КНС боюнча карыздардын жоктугу жөнүндө бажы иши чөйрөсүндөгү ыйгарым укуктуу мамлекеттик органдын маалым каты (“Түндүк” ведомстволор аралык электрондук өз ара аракеттенүү системасында форма жок болгон учурда).

**4-глава. Импортко КНСтин суммасын кайра кайтаруунун тартиби жана шарттары**

17. Импортко КНСтин суммасын кайра кайтаруу жөнүндө чечим арызда (DOC STI-177) көрсөтүлгөн салыктык мезгилдер үчүн төмөнкүдөй маселелер боюнча милдеттүү текшерүү жүргүзүүдөн кийин салык органы тарабынан кабыл алынат:

1) салык төлөөчүнүн Реестрде болушу;

2) чийки заттын Кыргыз Республикасынын Өкмөтү бекиткен тизмеге шайкеш келиши;

3) текшерилүүчү салыктык мезгил үчүн салык төлөөчүнүн отчеттук-төлөм тартибинин абалы;

4) карап чыгуунун жыйынтыгы боюнча иш жүзүндө түзүлгөн салыкты түзүүчү көрсөткүчтөрдү (алгачкы документтердин маалыматтарын) салык төлөөчүнүн салыктык отчетунун маалыматтары менен салыштырып текшерүүнүн жыйынтыгы;

5) импортко КНСтин суммасын төлөө фактысын ырастаган документтерди текшерүүнүн жыйынтыгы;

6) текшерилүүчү мезгилде буга чейин жүргүзүлгөн салыктык текшерүүлөрдүн жыйынтыгы;

7) салык кызматынын маалыматтык системасында товарларды ташып келүү жана кыйыр салыктарды төлөө жөнүндө ырасталган арыздардын “FОRM STI-136” болушу тууралуу маалымат;

8) жеткирүүлөр боюнча салык төлөөчү тарабынан берилген алгачкы документтердин реестрин салык органында ыйгарылган номерлер жана сериялары боюнча КНСтин эсеп-фактураларынын маалыматтары менен бири-бирине дал келишине карата салыштырып текшерүүнүн жыйынтыгы;

9) айыл чарба канаттуулары жана балык үчүн тоюттарды өндүрүүгө чийки заттын иш жүзүндө пайдаланылгандыгын ырастаган бухгалтердик жана өндүрүштүк документтерди текшерүүнүн жыйынтыктары;

10) тоюттарды өндүрүүчү салык төлөөчүлөр үчүн даяр продукциянын (тоюттун) калдыгын өлчөөнүн жыйынтыгы;

11) баланста ижарага алынган, ошондой эле финансылык ижара келишими боюнча (лизинг) алынгандарды кошкондо, айыл чарба канаттуулары жана балык үчүн тоюттарды өндүрүүгө зарыл болгон негизги каражаттардын болушу.

18. Салык органы арыз жана эсептөө келип түшкөн күндөн кийинки күндөн тартып 20 (жыйырма) календардык күндүн ичинде текшерүү жүргүзүүгө милдеттүү, анын жыйынтыгы маалым кат менен таризделүүгө тийиш.

19. Текшерүү маалым каты эки нускада таризделет жана текшерүү жүргүзгөн салык органынын кызмат адамы, тиешелүү бөлүмдүн начальниги, салык органынын начальниги, салык төлөөчү тарабынан кол коюлат жана салык органынын гербдүү мөөрү жана салык төлөөчүнүн мөөрү менен күбөлөндүрүлөт.

20. Текшерүүнүн жыйынтыгы боюнча салык органы төмөнкүдөй чечимдердин бирин кабыл алат:

1) чийки затты ташып келүүдө төлөнгөн импортко КНСтин суммасын кайра кайтаруу жөнүндө;

2) ушул Тартипте белгиленген талаптарга шайкеш келбеген учурда импортко КНСтин суммасын кайра кайтаруудан баш тартуу жөнүндө.

21. Импортко КНСтин суммасын кайра кайтаруу салыктарды төлөөнү кийинкиге жылдырууга, бөлүп төлөөгө уруксат берилген учурда жүргүзүлбөйт.

22. Салык төлөөчүнүн банктык эсебине импортко КНСтин суммасын кайра кайтаруу Кыргыз Республикасынын аймагына үчүнчү өлкөлөрдөн ташып келинүүчү товарларга КНС боюнча милдеттенмени кошкондо, салыктардын башка түрлөрү боюнча салык төлөөчүнүн салыктык карызы жок болгон учурда жүргүзүлөт.

23. Эгерде кайра кайтарылууга тийиш болгон импортко КНСтин суммасы салыктын башка түрүнөн алынса, салык төлөөчүнүн банктык эсебине кайтарылбайт.

24. Салык салынуучу субъект айыл чарба канаттуулары жана балык үчүн тоюттарды өндүрүүгө чийки затты ташып келүүдө төлөнгөн импортко КНСтин суммасы банктык эсебине кайра кайтарылгандан кийин Салык кодексинин 266-беренесинин ченемдерине ылайык мурда эсепке алынган, сатып алынган материалдык ресурстар үчүн КНСтин суммасын корректировкалайт.

**5-глава.** **Импортко КНСтин суммасын кайра кайтарууга корутундуларды аткаруу тартиби**

25. Импортко КНСтин суммасын кайра кайтаруу жөнүндө кабыл алынган чечимдин негизинде салык органы салык төлөөчүнүн катталган жери боюнча төрт нускада корутунду “FORM SТI-013” жазып берет (мындан ары – КНСти кайра кайтаруу жөнүндө корутунду) жана ыйгарым укуктуу салык органына жөнөтөт.

26. Ыйгарым укуктуу салык органы ар декада сайын КНСтин суммасын кайра кайтаруу жөнүндө корутунду келип түшкөнүнө жараша реестрди (КНСтин суммасынын ордун толтурууга жана кайра кайтарууга ачык кредиттердин чегинде КНСтин суммасын кайра кайтаруу жөнүндө корутундуларды тиркөө менен) мамлекеттик финансыларды башкаруу чөйрөсүндөгү ыйгарым укуктуу мамлекеттик органга жиберет.

27. Мамлекеттик финансыларды башкаруу чөйрөсүндөгү ыйгарым укуктуу мамлекеттик орган КНСтин суммасын кайра кайтаруу жөнүндө корутундуларды алууда аларды Кыргыз Республикасынын республикалык бюджетинде каралган каражаттардын эсебинен аткарат.

**6-глава. Импортко КНСтин суммасын кайра кайтаруу жөнүндө кабыл алынган чечимдерди жокко чыгаруу тартиби**

28. Импортко КНСтин суммасын кайра кайтарууну жокко чыгаруу жөнүндө чечим мурда чечим чыгарган салык органы тарабынан кабыл алынат жана ушул Тартипте каралган талаптарды бузууну кошкондо, импортко КНСтин суммасын мыйзамсыз кайра кайтаруу фактыларын күбөлөндүргөн салык кызматы органынын жана/же башка мамлекеттик органдардын тийиштүү материалдарынын негизинде импортко КНСтин суммасын кайра кайтаруу жөнүндө мурда кабыл алынган чечимди жокко чыгаруу тууралуу чечим менен таризделет.

29. Импортко КНСтин суммасын кайра кайтаруу жөнүндө мурда кабыл алынган чечимди жокко чыгаруу тууралуу чечимдин негизинде салык органы салык төлөөчүдөн мыйзамсыз чегерилген сумманы республикалык бюджетке төлөөнү талап кылууга милдеттүү.

30. Салык органы туумду эсептөө (КНСтин суммасы салык төлөөчүнүн банктык эсебине которулган датадан тартып салык төлөөчү тарабынан мыйзамсыз чегерилген КНСтин суммасы бюджетке кайтарылган күнгө чейин) менен субъекттин өздүк эсебинин карточкасында импортко КНСтин суммасын калыбына келтирет жана бул суммаларды Салык кодексине ылайык өндүрүү боюнча чараларды көрөт.

31. Салык органы бажы иши чөйрөсүндөгү ыйгарым укуктуу органга Кыргыз Республикасынын аймагына үчүнчү өлкөлөрдөн ташып келинүүчү товарларга КНСтин кайтарылган суммалары боюнча импортко КНСтин суммасын кайра кайтарууну жокко чыгаруу жөнүндө чечимдин бир нускасын маалымат үчүн жиберет.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_